Sendte narkohund på skoleelever

3. nov. 2011 00:14 Sist oppdatert 9. november 2011

Oslo-politiet har begynt å dra uanmeldt til ungdomsskoler med narkohund. Dette bildet viser en narkohund på Ringstabekk skole i Bærum. KRISTOFFER HATTELAND ENDRESEN

Det var ganske ubehagelig, sier Loke (15).

Onsdag formiddag sto plutselig i en politimann i klasserommet til Loke-Johan Eliassen Larsen (15) på Skøyenåsen ungdomsskole i Oslo. Han fortalte elevene at politiet hadde med en narkotikahund som skulle lukte litt rundt i klasserommet. Deretter kom flere politimenn inn, ifølge Larsen rundt ti stykker, og en politikvinne med hund. De som ville kunne forlate klasserommet mens hunden snuste rundt, men måtte i stedet svare på noen spørsmål fra politiet.

— Det er ganske ubehagelig når det kommer mange uniformerte politimenn inn og steller seg ved dørene og passer på at ingen løper ut, sier Larsen, som også er elevrådsleder på skolen sin.

- Opplevde du det som en narkotikarazzia?

— Ja, på et vis. Det virket sånn når det var så mange politimenn, og de hadde med seg hund og alt mulig.

Ingen elever forlot klasserommet og hunden fant ingen ting.

- Ikke lov

Elev- og lærlingombud Sigve Indregard. Privat

Politiet hadde på forhånd heller ikke mistanke om at noen hadde narkotika på seg. Derfor mener elevombudet i Oslo Sigve Indregard at politiet ikke har lov til å sende narkohunder på elevene. Onsdag skrev han et brev til Oslopolitiet der han etterlyser en lovhjemmel, og stiller spørsmål ved om elevenes personvern ivaretas.

Oslopolitiet begynte i år å bruke denne fremgangsmåten, som del av et nytt samarbeid med Utdanningsetaten. I år har for eksempel folk fra Manglerud politistasjon tatt med seg narkohund til tre videregående og tre ungdomsskoler.

-Jeg synes det er en uheldig form for forebyggende arbeid og det er tvilsomt om de har hjemmel for å gjøre slike aksjoner. Dette er ransaking, og ransaking krever domstolsvedtak og skjellig grunn til mistanke. Det er ingen grunn til å tro at alle elevene i en klasse har begått et lovbrudd, sier elevombud Indregard.

— Føler seg mistenkeliggjort

Han forteller at han har fått flere henvendelser fra elever.

— De opplever det som en utrygg situasjon. Den klassen som blir plukket ut føler seg mistenkeliggjort, sier han.

Han mener at elevene føler seg presset til å bli i klasserommet.

Susanne Eliassen, som er moren til Skøyenåsen-elev Loke-Johan, reagerer også på politiets fremgangsmåte. Hun kaller det et inngrip i barns sfære.

-Jeg har ikke fått noen beskjed om at dette kunne skje og at slike ting har blitt gjort i dag. Det står ingen ting på skolens nettside om dagens ”aksjon”. Det synes jeg ikke er greit, sier hun.

Jussprofessor: - Betenkelig

Jussprofessor Jon Thorvald Johnsen er også kritisk.

— Jeg synes det er betenkelig. Skoleelever har krav på samme vern mot inngrep i deres situasjon som alle andre. Regel for ransaking må følges, og hovedregelen er at det må foreligge en konkret mistanke mot dette stedet eller personen, har han tidligere uttalt til NRK Østlandssendingen.

Politiet: - Ikke razzia

Men politiet mener bestemt at de har sitt på det tørre. Dette er ikke razziaer, hevder de.

— Det er forebyggende narkotikainnsats. Vi er inne og orienterer om hva som skjer, en hund blir sluppet inn i klassen og vi har en samtale med elevene etterpå for å skape relasjoner og en trygg læringsplass for elevene, sier politioverbetjent på Manglerud Dag Harald Drevsjø.

-Hvorfor er ikke dette en ransaking?

-Vi følger retningslinjene til Oslo politidistrikt. Dette er ikke noen ransaking, det er et ledd i å skape et godt læringsmiljø for elevene.

-Hvorfor sender dere inn narkotikahund?

-Det er fordi vi har et samarbeid med Utdanningsetaten om at vi skal ha en slik innsats i skolen. Vi skal forebygge at det ikke er narkotika på skolen.

-Kan det oppleves som narkotikarazzia?

-Nei, ikke når vi forklarer elevene godt hva det dreier seg om. Det er forebyggende narkotikainnsats.

-Elever har opplevd det som ubehagelig?

-Det er synd hvis de føler at det er ubehagelig.

— Hvorfor får de muligheten til å gå ut av klasserommet ?

-Det kan være mange grunner til at de ikke vil være til stede, derfor er det helt frivillig. Det kan være at elever ikke liker hunder, og det må vi respektere.

-Kan de føle seg presset til å bli i klasserommet?

-Nei, det tror jeg ikke. De har anledning til å gå.

Razzia med hund på videregående skoler blir stadig mer vanlig, viser en uformell undersøkelse fagbladet Utdanning har gjort. Aften har tidligere skrevet at politiet i Asker og Bærum også har begynt å ta med politihund til ungdomsskoler